
ВЪПРОСИ И ОТГОВОРИ ПО ПРОЦЕДУРА 
№ BG161PO003-1.1.05 „Разработване на иновации от стартиращи предприятия”
ОТГОВОРИ НА ВЪПРОСИ № 14, 15 и 16,
ПУБЛИКУВАНИ НА 11.02.2011 г.
ВЪПРОС № 14) 
Уважаеми специалисти по въпросите на схема BG161PO003-1.1.05 „Разработване на иновации от стартиращи предприятия”,

Моля за отговор на въпросите, произтичащи от условията:

Имам частична разработка на идея за продукт, който може евентуално да се защити с патент за изобретение. Имам партньор, с който желаем да регистрираме търговско дружество, бъдещ кандидат за подпомагане по посочената схема. За да бъдем конкурентни, трябва още във Формуляр за предварителен подбор, II Описание на проекта, точка 5.2. Описание на иновативния продукт/процес/услуга, разработван/а по проекта да предоставим поверителни данни, предмет на моя интелектуална собственост.

Въпрос 1. Може ли, преди да регистрираме търговското дружество, аз да заявя в Патентното ведомство от мое име патент за изобретение с наименование, съответстващо на наименованието на иновацията в Заявката и ще може ли кандидатстващото дружество да ползва помощи по патентните дейности (без разбира се разходите по заявяване)?

Въпрос 2. Може ли, след регистриране търговското дружество, същото да заяви в Патентното ведомство, посочвайки мен като изобретател, изобретение с наименование, съответстващо на наименованието на иновацията в Заявката и ще може ли кандидатстващото дружество да ползва помощи по патентните дейности (без разбира се разходите по заявяване)?

Предварително благодаря, Симеон Станчев, Враца

03.02.2011 (дата на постъпване на въпроса)

ОТГОВОР № 14)

Основната цел на процедура BG161PO003-1.1.05 „Разработване на иновации от стартиращи предприятия” е да насърчи развитието на стартиращите предприятия с висок иновативен потенциал като им предостави подкрепа в етапа на разработване на иновативни продукти, процеси и услуги с потенциал за последващо внедряване в икономиката.
Насоките за кандидатстване по процедурата не поставят ограничение кандидатите да са предприели действия по патентоване на изобретението-предмет на разработване проекта преди подаване на проектното предложение по процедурата, но доколкото нейна основна цел е да подкрепи стартиращите предприятия в етапа на разработване на предлаганите иновации, кандидатите следва да съобразят доколко дейностите по разработване на иновативния продукт не са извършени преди подаването на Заявката за патент и респективно преди подаването на проекта по настоящата процедура.
По отношение на допустимостта на разходите за патентни дейности, следва да имате предвид, че както е указано в т. 2.3.1.2 от Насоките за кандидатстване, допустими са разходите за външни услуги, включително за: „…защита на интелектуална собственост на национално и международно равнище и ползване на необходимата за това експертна помощ и конкретно услуги за извършване на проучвания от Патентно ведомство на Република България или от лицензиран представител по индустриална собственост, както и услуги за изготвяне на патентно досие, заявка за полезен модел или дизайн на национално и международно ниво, включително консултантски и юридически услуги, свързани с лицензиране и доходи от права върху индустриална собственост”. 

ВЪПРОС № 15) 

Здравейте,

Имам няколко въпроса по Оперативна програма "Конкурентоспособност", Процедура „Разработване на иновации от стартиращи предприятия”.

Собственик съм на 51% от новоучредено дружество с което смятам да кандидатствам по настоящата процедура. Имам един съдружник, който е собственик на останалите 49% от капитала на дружеството. И двамата сме носители на иновационна идея за разработването на иновативен софтуер. В тази връзка и двамата притежаваме иновативен потенциал да извършваме определени функции по реализацията на проекта. Останалата част от дейностите по проекта ще бъде извършена от 3-ма експерти наети на трудов договор. Спрямо Вашия отговор на въпрос №4 смятаме към момента на кандидатстване да нямаме нает персонал на трудовоправни взаимоотношения като в Формуляра за предварителен подбор ще посочим информация за квалификация и професионален опит, включително в научната сфера на ръководния персонал. 

Спрямо Кодекса за социално осигуряване и Кодекса на труда е възможно собствениците на едно Дружество с ограничена отговорност да бъдат назначени на трудов договор в същото дружество. 

1. В Насоките за кандидатстване в Допустимите преки разходи е посочено, че разходите за възнаграждение, включително здравни и осигурителни вноски за сметка на работодателя отговорен за икономическата дейност на предприятието, управлението и отчитането на проекта са допустим разход. В тази връзка след като спрямо КСО и КТ аз като съдружник мога да бъда назначен на трудов договор, разходите за възнаграждение и осигуровки по моя трудов договор ще бъдат ли допустим разход при положение, че аз притежавам необходимите знания и опит, за да изпълнявам тази длъжност?

2. Моя съдружник също притежава иновативен потенциал, за да изпълнява определени функии по проекта. Ако бъде назначен на трудов договор разходите за възнаграждение и осигуровки ще бъдат ли допустим разход?

3. Разходите за възнаграждение, включително за здравни и осигурителни вноски за сметка на работодателя ще бъдат ли допустим разход ако са направени във връзка с трудовоправни взаимоотношения сключени между ООД и неговите собственици при положение, че те притежават иновативния потенциал за реализирането на проекта?

4. Не мога да си представя, ситуация при която двама души са носители на иновативната идея и притежават иновативен потенциал за осъществяването на 70% от дейностите по проекта и в същото време да не е възможно те да бъдат назначени на трудови договори при изпълнението на проекта и разходите за тяхното възнаграждение да бъде недопустим разход. Моля да ми отговорите дали е допустимо или не.

Поздрави,

Георги Мутавджийски

03.02.2011 г. (дата на постъпване на въпроса)

ОТГОВОР № 15)

Съгласно т. 2.3.1.2 от Насоките за кандидатстване по процедурата, допустимите преки разходи включват:

„…- Разходи за възнаграждение, включително за здравни и осигурителни вноски за сметка на работодателя на един експерт, нает на основен трудов договор и на пълен работен ден (8 работни часа), отговорен за икономическите дейности на предприятието, управлението и отчитането на проекта, позиционирането на бъдещия иновативен продукт, процес или услуга на пазара, намирането на потенциални инвеститори за внедряването на продукта, процеса или услугата.

· Разходи за възнаграждения, включително за здравни и осигурителни вноски за сметка на работодателя на квалифициран персонал, необходим за изпълнението на дейностите, включени в проектното предложение, като са допустими разходите за 5-ма експерти, наети на трудов договор за минимум 4 работни часа на ден.”
В случай, че собствениците на предприятието-кандидат са едновременно негов ръководен и експертен/квалифициран персонал, то посочените по-горе разходи за възнаграждения, включително за здравни и осигурителни вноски за сметка на работодателя следва да бъдат считани за допустими.
Допълнително следва да имате предвид, че „…всички разходи трябва да бъдат извършени след датата на влизане в сила на договора за предоставяне на безвъзмездна финансова помощ и до изтичане на срока за изпълнение на проекта, с изключение на разходите за консултантски услуги за изготвяне на проектното предложение по процедурата” (т. 2.3 от Насоките за кандидатстване).

ВЪПРОС № 16) 

Уважаем екип на схема „Разработване на иновации от стартиращи предприятия”,
бих искала да задам въпрос с молба за уточняване на дефиницията за иновативност на даден продукт/процес/услуга. Допустими ли са по тази схема кандидати, които разработват иновативни продукти/услуги, които не са в сферата на науката, а са иновативни в културен и социален смисъл (продукти тип Google и Facebook)? Продуктът/услугата нямат алтернативи, но не могат да бъдат патентовани, тъй като на европейско ниво законодателството за предоставяне на патенти не го позволява.

Предватително благодаря за отговора,

Сирма Митова
04.02.2011 г. (дата на постъпване на въпроса)

ОТГОВОР № 16)

Както е указано в т. 1.3 от Насоките за кандидатстване, за целите на настоящата процедура за предоставяне на безвъзмездна финансова помощ са възприети следните дефиниции:

„…Иновативен продукт - Нов или значително усъвършенстван продукт.
- Иновативен процес - Нов или значително усъвършенстван метод за производство или доставка (включително значителни промени в техниката, оборудването и/или компютърни програми).
- Иновативна услуга - Използване на нова или съществуваща технология, продукт или процес по нов начин или с ново приложение, което води до качествено подобрение”.

Продуктът, процесът или респективно услугата, предвиден/а за разработване по предлагания от Вас проект следва да отговаря на посочените дефиниции, за да бъде счиатан проекта за допустим по процедурата. Насоките за кандидатстване не поставят допълнителни ограничния и респективно не налагат необходимост от последващо тълкуване на така изложените дефиниции.








